29.9.2023
FI
Euroopan unionin virallinen lehti
C 349/99
3.4 ETSK kehottaa sekä alustojen ja sosiaalisten verkostojen hallinnoijia että sisällöntuottajia/vaikuttajia huolehtimaan seuraavista seikoista: — On oltava teknisesti mahdollista sulkea alaikäiset käyttäjät alustan ja/tai sosiaalisen verkoston käyttäjäyleisön ulkopuolelle, kun kyse on kaikenlaisesta arkaluonteisesta sisällöstä (alkoholi ja energiajuomat, rahapelit ja vedonlyönti, pornografia, tupakka ja tupakkatuotteet, sähkösavukkeet mukaan luettuina, esteettinen kirurgia jne.), johon on joka tapauksessa liitettävä merkintä ”kielletty alle 18-vuotiailta”, ja lisäksi on edellytettävä iän tarkistamista sekä mahdollistettava lasten vanhemmille tarkoitettujen valvontaohjelmien käyttö. — Viestiin on sisällytettävä maininta ”mainos”, ”kaupallinen viesti” tai ”[x:n] sponsoroima”, kun on kyse tällaisesta viestistä. — Käsiteltyihin tai muokattuihin kuviin on liitettävä maininta ”käsitelty kuva”. — Tekoälyn avulla luoduissa tuotoksissa on oltava maininta ”virtuaalinen kuva”, ja virtuaalisten vaikuttajien käytöstä on ilmoitettava.
3.5 Erityistä huomiota olisi kiinnitettävä myös harhauttavaan suunnitteluun, tuotemerkkien väärinkäyttöön tai mustamaalaamiseen, luvattomien rahoitustuotteiden mainontaan, identiteettivarkauksiin ja valevaikuttajiin, jotka hyödyntävät tunnettujen ihmisten kuvia näiden tietämättä ja joita esiintyy yhä yleisemmin etenkin rahoitusinvestointien ja kryptovaluuttojen alalla.
Tämä on laitonta toimintaa, joka on tekoälyn käytön vuoksi yhä taidokkaampaa ja yleisempää ja jota on torjuttava tehokkaasti.
3.6 ETSK:n ehdottamaa sääntelyn yhdenmukaistamista voidaan täydentää yhteissääntelykehyksillä, joihin osallistuu vaikuttajia, heidän edustajiaan ja heitä edustavia järjestöjä, toimialan ja mainostajien edustajia, mainonnan itsesääntelyä harjoittavia järjestöjä, kuluttaja- ja käyttäjäjärjestöjä, työmarkkinaosapuolten ja muiden kansalaisyhteiskunnan organisaa­ tioiden edustajia sekä sääntelyviranomaisia.
3.7 ETSK katsoo, että sisällöntuottajien/vaikuttajien toimintaan liittyy vielä joukko kysymyksiä, joita olisi analysoitava huolellisesti EU:n tasolla, kuten heidän asemansa työlainsäädännössä, tuloveroon ja arvonlisäveroon liittyvät kysymykset sekä erityinen lapsivaikuttajien harjoittama toiminta.
Bryssel 13. heinäkuuta 2023.
Euroopan talous- ja sosiaalikomitean puheenjohtaja Oliver RÖPKE